CELEX: 22020D1459
Language: bg
Date: 2018-04-27 00:00:00
Title: Решение на Съвместния комитет на ЕИП № 99/2018 от 27 април 2018 година за изменение на приложение ХХ (Околна среда) към Споразумението за ЕИП [2020/1459]

15.10.2020   
               
               
                  BG
               
               
                  Официален вестник на Европейския съюз
               
               
                  L 340/34
               
            
         РЕШЕНИЕ НА СЪВМЕСТНИЯ КОМИТЕТ НА ЕИП
         № 99/2018
         от 27 април 2018 година
         за изменение на приложение ХХ (Околна среда) към Споразумението за ЕИП [2020/1459]
         СЪВМЕСТНИЯТ КОМИТЕТ НА ЕИП,
         като взе предвид Споразумението за Европейското икономическо пространство (наричано по-нататък „Споразумението за ЕИП“), и по-специално член 98 от него,
         като има предвид, че:
         
                     (1)
                  
                  
                     Регламент (ЕС) 2017/2392 на Европейския парламент и на Съвета от 13 декември 2017 г. за изменение на Директива 2003/87/ЕО с цел запазване на сегашните ограничения на обхвата за авиационните дейности и подготовка за изпълнението на глобална, основана на пазара мярка от 2021 година (1) следва да бъде включен в Споразумението за ЕИП.
                  
               
                     (2)
                  
                  
                     Настоящото решение на Съвместния комитет не засяга автономността на договарящите се страни във връзка с международните преговори относно изменението на климата, по-специално в контекста на Рамковата конвенция на ООН по изменение на климата и Протокола от Киото или всяко друго международно споразумение относно изменението на климата, с изключение на аспектите, свързани със схемата на ЕС за търговия с емисии (СТЕ на ЕС), които са включени в Споразумението за ЕИП. Държавите от ЕАСТ обаче трябва надлежно да вземат предвид задълженията, поети от тях в Споразумението за ЕИП. Всяка държава от ЕАСТ отговаря за прилагането на политики и мерки, чрез които да изпълни своите международни задължения по Рамковата конвенция на ООН по изменение на климата, Протокола от Киото и всяко друго международно споразумение, свързано с изменението на климата.
                  
               
                     (3)
                  
                  
                     Бюджетните въпроси не са част от Споразумението за ЕИП. Финансовите вноски на държавите от ЕАСТ към държавите — членки на ЕС, се договарят посредством финансовите механизми на ЕИП. Следователно прилагането на разпоредбите на Директива 2003/87/ЕО, отнасящи се до тези въпроси, и на критериите за разпределение между определени държави — членки на ЕС, на определени проценти от общото количество квоти, които ще се продават на търг съгласно член 10, параграф 2, букви б) и в) от Директива 2003/87/ЕО на Европейския парламент и на Съвета (2) и съгласно приложения IIа и IIб към нея, не засяга обхвата на Споразумението за ЕИП.
                  
               
                     (4)
                  
                  
                     Поради това приложение XX към Споразумението за ЕИП следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            В точка 21ал (Директива 2003/87/ЕО на Европейския парламент и на Съвета) от приложение XX към Споразумението за ЕИП се добавя следното тире:
            
                        „—
                     
                     
                        
                           32017 R 2392: Регламент (ЕС) 2017/2392 на Европейския парламент и на Съвета от 13 декември 2017 г. (ОВ L 350, 29.12.2017 г., стр. 7).“
                     
                  
         
            Член 2
            Текстовете на Регламент (ЕС) 2017/2392 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
         
         
            Член 3
            Настоящото решение влиза в сила на 28 април 2018 г., при условие че са внесени всички нотификации, предвидени в член 103, параграф 1 от Споразумението за ЕИП (*1).
         
         
            Член 4
            Настоящото решение се публикува в раздела за ЕИП и в притурката за ЕИП към Официален вестник на Европейския съюз.
         
         
            Съставено в Брюксел на 27 април 2018 година.
            
               
                  За Съвместния комитет на ЕИП
               
               
                  Председател
               
               Claude MAERTEN
            
         
         
            (1)  ОВ L 350, 29.12.2017 г., стр. 7.
         
            (2)  Директива 2003/87/ЕО на Европейския Парламент и на Съвета от 13 октомври 2003 година за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета (ОВ L 275, 25.10.2003 г., стр. 32).
         
            (*1)  Без отбелязани конституционни изисквания.
      
      
         
            Декларация на държавите от ЕАСТ към Решение № 99/2018 за включване на Регламент (ЕС) 2017/2392 в Споразумението за ЕИП
            В Регламент (ЕС) 2017/2392 се посочва, че приходите от търгове на квоти за въздухоплаването следва да се използват за справяне с изменението на климата. Прилагането на тази разпоредба от държавите от ЕАСТ не засяга обхвата на Споразумението за ЕИП.